**OBAVIJESTI ZA IZNAJMLJIVAČE**

**Osobe koje pružaju usluge smještaja u domaćinstvu obvezne su:**

**1**. **Ishoditi** **Rješenje o odobrenju za pružanje ugostiteljskih usluga u domaćinstvu** kod Ureda  državne uprave u Zadarskoj županiji ‐ Služba za gospodarstvo i imovinskopravne poslove ‐  Ispostava Biograd na Moru, Kralja Tvrtka 1 (tel. 023 / 385 487).

**2**. **Nabaviti standardiziranu ploču**, s oznakom vrste i kategorije objekta, utvrđene rješenjem  nadležnog ureda i vidno je istaknuti na ulazu u objekt ili u neposrednoj blizini, a koju je  potrebno naručiti izravno od proizvođača koji ima suglasnost Ministarstva za turizam. Na području Zadarske županije: ROBI svjetleće reklame, Put Nina 129,23000 Zadar, tel. 023/220655, fax. 023/220654, cijena: **250,00 kn** s PDVom (trošak dostave je **30 kn** šalje se pouzećem). IBAN: HR71 2360000 1101984276. Uz zahtjev za ploču priložiti kopiju Rješenja i kopiju uplatnice.

**3. Prijavljivati i odjavljivati sve goste**

Vlasnik kuće, apartmana ili stana za odmor obvezan je u roku od 24 sata od dolaska prijaviti u sustav **eVisitor** sve osobe koje borave u toj kući apartmanu ili stanu te zadnjeg dana boravka odjaviti njihov boravak. Popis turista, prijava i odjava turista obavljaju se putem sustava eVisitor kao središnjeg elektroničkog sustava prijave i odjave turista u Republici Hrvatskoj. Pristupne podatke možete podići u lokalnom uredu turističke zajednice, uz predočenje OIB-a, osobne iskaznice i Rješenja o kategorizaciji. Tako više nije potrebno posebno voditi knjigu gostiju, jer se popisom gostiju smatra evidencija gostiju unutar sustava eVisitor.

**4. Imati dostupan** [**cjenik**](http://www.tzo-tkon.hr/images/dokumenti/cjenik.doc)(<http://www.tzo-tkon.hr/images/dokumenti/cjenik.doc>) odnosnoprikaz službenih cijena smještaja koji može biti obješen na zid ili stavljen u mapu koja se nalazi u smještaju, a mora biti naveden na hrvatskom i barem još jednom svjetskom jeziku. Način podnošenja prigovora mora biti jasno istaknut i može biti naveden u mapi s cjenikom. Iznajmljivač koji osim usluge smještaja gostima pruža usluge doručka, polupansiona ili pansiona, dužan je utvrditi normative namirnica, pića i

napitaka za pojedino jelo, piće i napitak i pružiti usluge po utvrđenim normativima te na zahtjev normativ predočiti gostu,

**Vaš službeni cjenik mora sadržavati:**

* **Osnovne podatke iznajmljivača** (naziv smještaja, ime i prezime vlasnika, adresa i OIB)
* **Vrsta usluge** (noćenje za dvije osobe, najam apartmana…)
* **Način naplate** (po noćenju, po osobi…)
* **Termini**
* **Cijenu (obavezno u HRK)**
* **Boravišnu pristojbu**
* **PDV** (ako cijena sadrži PDV onda posebno izraziti neto cijenu plus iznos PDV-a )
* **Dodatne usluge** (kućni ljubimci, klima, čišćenje, doručak, parking…)
* **Datum važenja cjenika** (navesti datum od kada je taj cjenik važeći)
* **Potpis** **vlasnika**

**5. Kućni red**

**Osim cjenika potrebno je imati i** [**kućni red**](http://www.tzo-tkon.hr/images/dokumenti/KUCNI_RED.pdf)

(<http://www.tzo-tkon.hr/images/dokumenti/KUCNI_RED.pdf>). Bilo bi dobro kada bi bilo preveden na više jezika, kako bi gostima bio razumljiv i postavljen na vidnom mjestu u svakoj smještajnoj jedinici ( apartmanu, sobi, kući za odmor, kamp prikolici i slično).

**6. Izdati gostu račun** - **svaki račun mora sadržavati sljedeće podatke:**

* **Broj računa**
* **Podatke o iznajmljivaču** (ime i prezime iznajmljivača, adresu iznajmljivačevog objekta, OIB)
* **Podatke o gost**u
* **Vrsta usluge** – noćenje, korištenje klime, i sl.
* **Količina obavljenih usluga** – broj iznajmljenih jedinica te broj noćenja (i ostalih usluga ako ih je bilo).
* **Jedinična cijena usluge** – cijena pojedinačne usluge koja obavezno mora biti u skladu s važećim cjenikom. ***Cijene moraju biti izražene u kunama,*** a ako želite možete dodati i cijenu u eurima, ona je samo informativnog karaktera.
* **Ukupan iznos usluge i iznos za naplatu** – iznos za naplatu čini ukupan iznos usluge umanjen za eventualno odobren popust
* **Popust** – ukoliko ste gostu odobrili popust, napišite ukupan iznos popusta (nije potrebno u postocima)
* **Turistička pristojba** – ***iznajmljivači koji turističku pristojbu plaćaju paušalno nisu obvezni navoditi iznose u izdanom računu, samo napomenu da je turisitčka pristojba uključena u cijenu.*** Odrasli plaćaju puni iznos turisitčke pristojbe, djeca od 12 do 18 godina 50 posto, a djeca ispod 12 godina oslobođena su plaćanja.
* **Nadnevak izdavanja računa/Datum** – se odnosi na datum izdavanja računa.
* **Potpis** – vaš potpis koji je obvezan (pečat niste dužni imati)
* **PDV** – iznajmljivači koji nisu u sustavu PDV-a moraju na računu imati još i napomenu ”Iznajmljivač nije obveznik PDV-a prema Zakonu o PDV-u, čl. 90., st. 2.”.

**Ako ste obveznik PDV-a, na računu morate imati još i sljedeće stavke:**

• Jedinična cijena usluge bez PDV-a

• Stopa PDV-a na usluge smještaja u iznosu od 13 posto (na ukupnu jediničnu cijenu usluge).

• Ukupnu cijenu usluge kao zbroj ukupne jedinične cijene i PDV-a obračunatog na jediničnu cijenu.

**7.Obveza posjedovanja** **evakuacijskog plana** sve smještajne jedinice (tlocrt prostora sa  označenim izlaznim vratima)

**8. Obavijest o načinu podnošenja prigovora gostiju** (na hrvatskom i jednom stranom jeziku) da gost može svoj prigovor izraziti putem dopisa (e‐mail/na adresu),

**9.Obavijest o zabrani konzumiranja alkohola osobama mlađima od 18 godina** (za objekte koji pružaju uslugu hrane i pića),

**10.Kutija prve pomoći** (automobilska) dostupna svim gostima iz smještajnih jedinica (etažni  ormarić ili smještajna jedinica),

**11**.  **Sanitarna knjižica**  (za objekte koji pružaju uslugu hrane i pića),

**12.** **Obveza plaćanja** **turističke pristojbe**

Turistička pristojba plaća se po svakom ostvarenom noćenju, u paušalnom iznosu ili na drugi način utvrđen ovim Zakonom. Djeca do 12 godina ne plaćaju turističku pristojbu. Turističku pristojbu umanjenu za 50 % plaćaju osobe od navršenih 12 do 18 godina.

Prema **Odluci o visini turističke pristojbe za 2022. godinu** koju je donijela Županijska skupština Zadarske županije određena je visina godišnjeg paušalnog iznosa turističke pristojbe:

* za smještaj u domaćinstvu (po krevetu; glavni i pomoćni) od **350 kuna**,
* za smještaj na obiteljskom poljoprivrednom gospodarstvu (OPG; po krevetu, glavni i pomoćni) od **200 kuna**
* za smještaj u domaćinstvu u kampu te u objektu vrste kamp odredište ili kamp odredište-robinzonski turizam, za svaku smještajnu jedinicu iznosi **500 kuna**;
* za smještaj na OPG-u u objektu vrste kamp odredište ili kamp odredište-robinzonski turizam, za svaku smještajnu jedinicu **250 kuna.**

Iznajmljivači turističku pristojbu mogu uplatiti jednokratno u punom iznosu do 31. srpnja tekuće godine ili u tri jednaka obroka sa dospijećem plaćanja**: 31. srpnja,  31. kolovoza, te  30. rujna tekuće godine**.

Na području zadarske županije u **2022. godini**, turistička pristojba za obveznike koji plaćaju po svakom ostvarenom noćenju iznosi **10 kuna.** Prema novom Zakonu u obračun godišnjeg paušalnog iznosa turističke pristojbe **ulaze glavni i pomoćni kreveti.** Ukoliko pomoćne ležajeve koristite isključivo za djecu do 12 godina, onda nije potrebno imati registriran pomoćni ležaj, ali ih je potrebno prijaviti u sustavu eVisitor.

**Iznajmljivačima koji su ishodili rješenje** o odobrenju za pružanje ugostiteljskih usluga u domaćinstvu **do 31. kolovoza 2007. godine**, pomoćni ležajevi navedeni su u izreci rješenja te će se tim iznajmljivačima uplatnice za glavni i pomoćni ležaj automatski generirati iz sustava eVisitor. Ukoliko ne žele dalje koristiti pomoćne krevete, a koji stoje u izreci rješenja dužni su ih odjaviti u Uredu državne uprave te ih se onda ne smije oglašavati.

**Iznajmljivači koji imaju rješenje o odobrenju za pružanje ugostiteljskih usluga u domaćinstvu od 1. 9. 2007. godine** pomoćni ležajevi su im navedeni u obrazloženju rješenja, te ako žele koristiti pomoćne ležajeve za smještaj turista trebaju podnijeti upravnom tijelu županije nadležnom za poslove ugostiteljstva Zahtjev za izdavanje rješenja u kojem će se pomoćni kreveti navesti u izreci rješenja. Iznajmljivači koji ne žele koristiti pomoćne ležaje, a stoje im u obrazloženju rješenja dužni su obavijestiti nadležnu turističku zajednicu kako bi im se u sustave eVisitor mogli izbrisati pomoćni ležajevi te ih u tom slučaju također ne smiju oglašavati.

**13. Plaćanje turističke članarine**

U skladu s novim Zakonu o članarinama u turističkim zajednicama  **iznajmljivači  od 1. siječnja 2020. godine plaćaju godišnji paušalni iznos turističke  članarine** (turistička članarina ne obračunava se više na temelju ukupnog prihoda iz protekle godine i koeficijenta turističkog razreda ). Godišnji paušalni iznos turističke  članarine je **45,00 kuna za glavni krevet** i **22,50 kuna za pomoćni krevet**, a ukupni broj kreveta određuje se prema podacima iz sustava eVisitor. Godišnji iznos članarine moći će se platiti **jednokratno do 31. srpnja tekuće godine ili u tri jednaka obroka, s** time da prvi obrok dospijeva **31. srpnja,** drugi **31. kolovoza,** a treći **30. rujna tekuće godine.** Iznajmljivači su bvezni nadležnoj **Poreznoj upravi** dostaviti **obrazac TZ-2 do 15. siječnja tekuće godine za prethodnu godinu (npr. za 2022. godinu do 15. 1. 2022. godine).**

**14. Porez za iznajmljivače**

Porez na dohodak plaća se paušalno, a točan iznos utvrđuje se prema broju kreveta (ne računaju se pomoćni ležajevi), a ne prema broju noćenja.

* Visina paušalnog poreza **po krevetu** za naselja Općine Tkon iznosi:

**- naselje Tkon: 255,00 kn**

**- naselje Ugrinić: 210,00 kn**

* Visina paušalnog poreza **po smještajnoj jedinici u kampu i/ili kamp odmorištu** odnosno po

smještajnoj jedinici u objektu za robinzonski smještaj za naselja Općine Tkon iznosi:

**- naselje Tkon: 297,50 kn**

**- naselje Ugrinić: 245,00 kn**

**Rekategorizacija**

Iznajmljivačima koji su ishodili rješenje o odobrenju za pružanje ugostiteljskih usluga u domaćinstvu do **31. kolovoza 2007. godine** moraju radi nastavka pružanja ugostiteljskih usluga s pravom isticanja oznake za kategoriju (zvijezdice) na objektu podnijeti Zahtjev za izdavanje novog rješenja u nadležnom Uredu državne uprave što propisuje Zakon o ugostiteljskoj djelatnosti  (NN 85/15; NN 121/16; NN 99/18; NN 25/1; NN 98/19). ***Prema Zakonu o izmjenama i dopunama Zakona o ugostiteljskoj djelatnosti koji je stupio na snagu 8. travnja 2020. (NN 42/20) rokovi usklađivanja riješenja iznajmljivača ishođenih prije 1. rujna 2007. se produžuju pa tako iznajmljivači koji žele zadržati oznaku kategorije (zvjezdice) trebaju podnijeti zahtjev za izdavanje novog rješenja do:***

* **8. 4. 2022. ako su rješenja ishodili do 31. 12. 2000.**
* **8. 4. 2023. ako su rješenja ishodili u razdoblju od 1. 1. 2001. do 31. 12. 2004.**
* **8. 4. 2024. ako su rješenja ishodili poslije 31. 12. 2004.**

Također, osobe koje su ishodile **nastavak** pružanja ugostiteljskih usluga u domaćinstvu, odnosno koje su nasljedile objekte od osoba koje su ishodile svoje rješenje do 1. 9. 2007. godine dužne su napraviti rekategorizaciju **do 8. 4. 2022.** Ukoliko do navedenog datuma ne napravite rekategorizaciju, Vaše postojeće rješenje će biti i dalje valjano, ali nećete moći koristiti dobivene zvjezdice prilikom oglašavanja niti ih izložiti na Vašem objektu.

Dokumenti koje je potrebno priložiti uz **Zahtjev za usklađenje** - **rekategorizaciju** su:

1. **preslika osobne iskaznice**
2. **preslika ranijih rješenja o odobrenju i razvrstavanju**
3. **potvrda o ulici i kućnom broju**
4. **dokaz o uplati upravne pristojbe u iznosu od 70kn.**

Podaci za uplatu su sljedeći:

SVRHA: UPRAVNA PRISTOJBA

PRIMATELJ: DRŽAVNI PRORAČUN

IZNOS: 70 KN

ŽIRO-RAČUN:HR1210010051863000160

POZIV NA BROJ: 64 5002-33273-OIB uplatitelja

**Odredbe za vlasnike stanova i kuća za odmor**

Iznos turističke pristojbe koju plaća **vlasnik kuće, apartmana ili stana za odmor za sebe i sve osobe koje noće u toj kući, apartmanu ili stanu za odmor (prijatelje)**, a koji turističku pristojbu plaćaju po svakom ostvarenom **noćenju je 10,00 kuna**. Vlasnici i članovi njegove uže obitelji (bračni i izvanbračni drug, životni partner sukladno posebnom propisu kojim se regulira životno partnerstvo osoba istog spola, srodnici u ravnoj lozi i njihovi bračni drugovi, braća i sestre i njihovi bračni drugovi, posvojitelj i posvojenik i njihova djeca i bračni drugovi, pastorčad te maćeha i očuh) plaćaju turističku pristojbu umanjenu za 70 %. Vlasnici turističku pristojbu plaćaju samo tijekom sezone odnosno za period od 15. lipnja do 15. rujna tekuće godine.

Vlasnik kuće, apartmana ili stana za odmor može, za sebe i članove uže obitelji, turističku pristojbu platiti u godišnjem **paušalnom iznosu** te su se dužni prijaviti putem e-Visitora najkasnije **do 15. srpnja** tekuće godine. Iznos turističke pristojbe koju plaća vlasnik kuće, apartmana ili stana za odmor u godišnjem paušalnom iznosu za sebe i članove uže obitelji iznosi

* **Prvi član - 60,00 kuna**
* **Drugi član - 60,00 kuna**
* **Za svakog sljedećeg člana - 25,00 kuna**